II.  Ecclesiae Oscensis possessiones, petente Dodone episcopo, confirmat.   (Anno 1145, Mart. 14.) [FLOREZ,  España sagrada,  XLVI, 289).
EUGENIUS episcopus, servus servorum Dei, venerabili fratri DODONI Oscensi episcopo ejusque successoribus canonice substituendis, in perpetuum.
Quae judicii veritate decisa sunt, litterarum debent memoriae commendari, ne pravorum hominum valeant in posterum refragatione turbari . . . . Inter te et fratrem nostrum Guillelmum Rotensem episcopum super ecclesiis de Belsa, et de Gestau et de Alquezar juxta praedecessoris nostri felicis memoriae PP. Innocentii mandatum tibi restitutionem fieri. Qui super hac restitutione infirmitatem et mortem praedecessoris sui, et quasdam alias excusationes non satis rationabiles praetendens, Barbastrum a te sibi restitui postulabat, asserens et quoddam scriptum sub nomine praedecessoris, in quo continebatur quod idem Urbanus episcopalem sedem apud Barbastrum manere statuit. Ostendebat etiam insuper duo privilegia felicis memoriae Paschalis PP. quae ab eodem scripto Urbani processerant, in quibus similiter continebatur quod apud Barbastrum episcopalis sedes haberetur. Ipse vero Gregorii septimi, et ejusdem Urbani privilegia ostendebas, in quo tam Barbastrum quam praefatae ecclesiae, videlicet de Belsa et de Gestau, et de Alquezar. Garsiae et Petro praedecessoribus tuis fuerant confirmata. Nos itaque, auditis utriusque partis rationibus et scriptis diligenter inspectis, prius scriptum jam dicti Urbani unde alia privilegia Paschalis processerant falsum omnino deprehendimus. Super quo habito fratrum nostrorum consilio, ex rigore justitiae scriptum ipsum, et praefata privilegia damnantes in conspectu nostro incidi fecimus atque tam ipsum Rotensem episcopum quam personas ipsius Ecclesiae, quia falsa scripta nobis repraesentare praesumpserant, debita animadversione multavimus. Possessionem itaque praefati Barbastri et aliarum ecclesiarum, videlicet de Belsa et de Gestau, et de Alquezar cum omnibus suis pertinentiis, et proprietatem tibi tuisque successoribus in perpetuum adjudicamus, et ab ejusdem Rotensis et successorum suorum impetitione super hoc omnino absolvimus. Praeterea terminos Oscensis episcopatus a parte orientali, videlicet sicut Cinga fluvius a Pyrenaeis montibus descendens per montana et plana discurrit usque ad vallem Lupariam quemadmodum per praedecessores nostros beatae recordationis Gregorium VII et jam dictum Urbanum praedecessoribus tuis Garsiae et Petro confirmati sunt, et nos tibi tuisque successoribus confirmamus, salva in omnibus apostolicae sedis auctoritate. Si qua igitur in futurum ecclesiastica saecularisve persona contra hujus nostrae constitutionis paginam sciens, temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat atque in extremo examine districtae ultioni subjaceat. Observantibus autem sit pax Domini nostri Jesu Christi quatenus et hic fructum bonae actionis recipiant et apud districtum judicem praemia aeternae pacis inveniant. Amen, amen, amen. Ego Eugenius catholicae Ecclesiae episcopus ss. Ego Conradus Sabiniensis episcopus ss. Ego Theodevin. Sanctae Rufinae episcopus ss. Ego GG. pbr. card. TT. S. Calixti ss. Ego Reinerius pbr. card. TT. Sanctae Priscae ss. Ego Thomas pbr. card. TT. Vestinae ss. Ego Guido pbr. cardinal. TT. Sanctorum Laurentii et Damasi ss. Ego Alvertus pbr. cardinal. TT. Sanctae Anastasiae ss. Ego Manfredus pbr. card. TT. Sanctae Sabinae ss. Ego Hugo sanctae Rom. Ecclesiae pbr. card. TT. Sancti Laurentii in Lucina ss. Ego Julius pbr. card. TT. Sancti Marcelli ss. Ego Gregorius diacon. card. Sanctorum Sergii et Bacchi ss. Ego Guido diac. card. Sanctorum Cosmae et Damiani ss. Ego Octavianus diac. card. Sancti Nicolai in Carcere Tulliano ss. Ego Petrus diac. card. Sanctae Mariae in Porticu ss. Ego Rodulfus. diac. card. Sanctae Luciae in Septa Solis ss. Ego Gregorius diac. card. Sancti Angeli ss. Ego Astaldus, diac. card. Sancti Eustachii ss. Ego Berardus, diac. card. sanctae Rom. Ecclesiae ss. Ego Guido Sanctae Romanae Ecc. diac. card. ss. Ego Jacintus diac. card. Sanctae Mariae in Cosmedin ss. Ego fr. Jordanus diac. card. sanctae Rom. Ecclesiae ss. Ego Cinthius diac. card. sanctae Romanae Ecclesiae ss. Datis Narniae per manum Roberti sanctae Romanae Ecclesiae presbyteri card. et cancell., II Id. Martii, indictione VIII, Incarnat. Dominicae 1144, pontificatus vero domini Eugenii III pp. anno primo.